På vei til Norge med garasjen full av «bilporno»

Top Gear-Clarkson slakter norske veier

BIRMINGHAM (VG) Top Gear-gutta mener alle i Norge må være gode rallykjørere, fordi veiene er så elendige.

8. mars 2011

Artikkelen er over ni år gammel

FAKTA «TOP GEAR» BBC-program om biler, med 350 millioner seere over hele verden.

Har gått i 16 sesonger, av og på siden 1997.

Relansert under dagens format i 2002.

Har flere spin-off produkter, som showene «Top Gear Live» og «Top Gear Magazine». Vis mer

Om drøye to uker braker det løs i Oslo Spektrum, da verdens mest sette bilprogram på TV avslutter sin liveturné i Norge.

- Det blir som å stige inn i en episode av TV-programmet, sier programleder Richard Hammond til VG.

- Heldigvis er det ikke bare oss, men mange andre sjåfører som faktisk er gode til å kjøre bil. Og det er fullt av spesialeffekter som røyk og ild, sier kollega James May.

VGTV: SE TV-INTERVJUET MED JEREMY CLARKSON HER!

HØL I HUET: Jeremy Clarkson har ikke mye godt å si om den norske veistandarden. Her er programlederen på opptak på Beitostølen i januar i år Foto: Marius Knutsen



Strengt opplegg

VG traff de to i forkant av «Top Gear Live» i Birmingham før jul. Top Gear-gutta kommer til Norge med liveshow mellom 24. og 27. mars. Det antas at showene vil bli sett av nær 45.000 nordmenn.

Det er et strengt presseopplegg, med en rekke restriksjoner, i forbindelse med showet. VGs fotograf får ikke ta bilder under selve showet, og den tredje programlederen, Jeremy Clarkson, lar seg kun intervjue med Top Gears eget TV-kamera.

- Showet er mye mer bråkete enn TV-programmet. Vi har biler som vi setter fyr på, biler som skifter farge, og vi vil prøve oss på verdens første innendørs loop, sier Clarkson i intervjuet.

Under showet mobbes de to andre stadig av Clarkson, som på scenen spiller rollen som den brautende bøllen. Men han går riktignok på et ydmykende tap når gutta konkurrerer i selvlagde doninger, av den absurde typen.

- Jeremy er en barnslig idiot, som sjefer over oss. Dessverre er det basert på hans egen usikkerhet og utilstrekkelighet, sier Hammond.

Les: Top Gear-gutta i Norge med flammekastende snøplog.

FULL GASS: Gutta bak legendariske «Top Gear» lover publikum et forrykende show i Oslo Spektrum. Her fra showet i Birmingham. Foto: Fredrik Solstad



En slags såpeopera

May har beskrevet rollene de har i TV-showet som en form for såpeopera.

- Vi er ikke skuespillere, men programmet er som en speilhall på et sirkus, og gir en form for vrengebilde, sier han.

De tre programlederne, som småkrangler konstant, både under intervjuene og på scenen, er enige om én ting: Etter å ha filmet i Norge en rekke ganger er dommen over norske veier nådeløs.

- Dere har humpeveier i Norge. I Sverige er det fint og flatt, men når man kommer til Norge begynner humpene og man sitter fast i trafikken, sier Clarkson og rister med hele kroppen for å illustrere.

- Norske veier er faktisk bedre med snø på, fordi de blir mykere. Med værforholdene og alle svingene er det ikke rart dere blir gode i rally, sier Hammond, og legger til at han er en stor fan av Petter Solberg.

- Men det er ikke så rart Petter Solberg ble god, han lærte å kjøre slik på vei til butikken i Norge. Det er litt som at vi er gode til å parkere i London, supplerer May.

Under showet bruker de tre mye tid på å diskutere hva som er verdens beste bil. Noe de aldri blir helt enige om.

- Jeg skifter mening hele tiden. Favoritten var lenge Bentley Continental R, nå er det Ferrari 458, sier May, om bilen som de to andre under tvil går med på å gi toppkarakter.

Med seg til Oslo tar de Ferrarien og en lang rekke virkelige superbiler, som de viser frem under en sekvens med såkalt «bilporno».

Les: The Stig viste seg frem i Oslo.

«BILPORNO»: Tilskuerne får ta «bilpornoen» i den såkalte «Stig's Garage» i nærere øyesyn. Foto: Fredrik Solstad

VG på kjøretur

VG får en kjøretur i en Lotus Evara med en av stuntsjåførene, som viser at det er nok av sjåfører som kan fylle rollen som den maskerte racersjåføren «The Stig», etter at originalen avslørte seg selv i fjor sommer.

- The Stig er den sjåføren vi dytter inn i drakten. Han kan aldri avsløre seg selv, for idet han gjør det, er han ikke lenger The Stig, sier Hammond.

Selv hadde Hammond en alvorlig bilulykke under innspilling i 2006, i en dragster med toppfart på 463 km/t.

SE VIDEO AV KRASJEN HER.

En mindre skade på hjernen gjør at han siden har slitt med hukommelsen.

- Jeg er blitt litt mer forsiktig, men det skyldes mer at jeg er blitt over 40 enn den forrige ulykken, sier Hammond.

Under showet er det The Stig og hans konkurrenter som gjør stunts, og har en kappestrid som er grundig koreografert for å få plass på scenen.

Fansen blir neppe skuffet i Spektrum, men showet VG fikk se i Birmingham manglet litt av temperaturen fra TV-programmet.

STYRER SHOWET: Jeremy Clarkson lar seg bare intervjue med Top Gears eget kamera, med superbilene i bakgrunn. Foto: Top Gear Live

Publisert: 08.03.11 kl. 18:46

Mer om Trafikk